CELEX: 32018R0276
Language: hu
Date: 2018-02-23 00:00:00
Title: A Bizottság (EU) 2018/276 végrehajtási rendelete (2018. február 23.) a 215/2014/EU végrehajtási rendeletnek az európai strukturális és beruházási alapok eredményességmérési keretében alkalmazott kimeneti mutatókra vonatkozó mérföldkövek és célok módosított meghatározása tekintetében történő módosításáról

24.2.2018   
            
            
               HU
            
            
               Az Európai Unió Hivatalos Lapja
            
            
               L 54/4
            
         A BIZOTTSÁG (EU) 2018/276 VÉGREHAJTÁSI RENDELETE
   (2018. február 23.)
   a 215/2014/EU végrehajtási rendeletnek az európai strukturális és beruházási alapok eredményességmérési keretében alkalmazott kimeneti mutatókra vonatkozó mérföldkövek és célok módosított meghatározása tekintetében történő módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az Európai Regionális Fejlesztési Alapra, az Európai Szociális Alapra, a Kohéziós Alapra, az Európai Mezőgazdasági Vidékfejlesztési Alapra és az Európai Tengerügyi és Halászati Alapra vonatkozó közös rendelkezések megállapításáról, az Európai Regionális Fejlesztési Alapra, az Európai Szociális Alapra és a Kohéziós Alapra és az Európai Tengerügyi és Halászati Alapra vonatkozó általános rendelkezések megállapításáról és az 1083/2006/EK tanácsi rendelet hatályon kívül helyezéséről szóló, 2013. december 17-i 1303/2013/EU európai parlamenti és tanácsi rendeletre (1) és különösen annak 22. cikke (7) bekezdésének ötödik albekezdésére,
   mivel:
   
               (1)
            
            
               A 215/2014/EU bizottsági végrehajtási rendelet (2) 5. cikkének (3) bekezdése követelményeket állapít meg a különféle európai strukturális és beruházási alapok (ESB-alapok) eredményességmérési keretében alkalmazott kimeneti mutatókra vonatkozó mérföldkövek és célok meghatározására vonatkozóan.
            
         
               (2)
            
            
               A 215/2014/EU végrehajtási rendelet 5. cikkének (3) bekezdésében megállapított követelményekből következik, hogy az Európai Regionális Fejlesztési Alap, a Kohéziós Alap és – egyes esetekben – az Európai Mezőgazdasági Vidékfejlesztési Alap irányító hatóságai csak akkor tehetnek jelentést mérföldkövekhez és célokhoz kötött eredményekről az eredményértékelési kereten belül, ha azok olyan műveletek keretében valósultak meg, amelyek esetében valamennyi eredményre vezető intézkedés teljes mértékben végrehajtásra került.
            
         
               (3)
            
            
               A jelentéstételi eljárások egyszerűsítése, a jogbiztonság javítása, valamint annak biztosítása érdekében, hogy az eredményértékelési kereten belül a kimeneti mutatóra vonatkozó mérföldkő vagy cél elérését a végrehajtási folyamatot legpontosabban tükröző adatok alapján lehessen értékelni, a 215/2014/EU végrehajtási rendelet 5. cikkének (3) bekezdését úgy kell módosítani, hogy a követelmények valamennyi ESB-alap esetében összhangban legyenek.
            
         
               (4)
            
            
               Az ifjúsági foglalkoztatási kezdeményezés forrásainak növelését és a kezdeményezésnek a programozási időszak végéig történő meghosszabbítását követően a 215/2014/EU végrehajtási rendelet 7. cikkének (4) bekezdését módosítani kell annak megállapítása érdekében, hogy a célok elérését hogyan kell értékelni.
            
         
               (5)
            
            
               Az előirányzott intézkedések mielőbbi alkalmazásának lehetővé tétele érdekében e rendeletnek az Európai Unió Hivatalos Lapjában való kihirdetését követő napon hatályba kell lépnie.
            
         
               (6)
            
            
               Az e rendeletben előírt intézkedések összhangban állnak az ESB-alapok koordinációs bizottsága véleményével.
            
         
               (7)
            
            
               Ezért a 215/2014/EU végrehajtási rendeletet ennek megfelelően módosítani kell,
            
         ELFOGADTA EZT A RENDELETET:
   1. cikk
   A 215/2014/EU végrehajtási rendelet a következőképpen módosul:
   
               1.
            
            
               Az 5. cikk (3) bekezdése helyébe a következő szöveg lép:
               „(3)   A kimeneti mutatóra vonatkozó mérföldkő és cél az olyan műveletek vonatkozásában elért értékekre utal, amelyek esetében valamennyi eredményre vezető intézkedés teljes mértékben végrehajtásra került, de elképzelhető, hogy nem minden rájuk vonatkozó kifizetés valósult meg, vagy az olyan műveletek vonatkozásában elért értékekre, amelyek már elkezdődtek, de az eredményre vezető egyes intézkedések még folyamatban vannak, vagy mindkét lehetőségre.”
            
         
               2.
            
            
               A 7. cikk (4) bekezdése helyébe a következő szöveg lép:
               „(4)   Amennyiben az ifjúsági foglalkoztatási kezdeményezésre fordított forrásokat egy prioritási tengely részeként az 1304/2013/EU rendelet 18. cikkének c) pontjával összhangban programozzák, úgy az eredményességmérési keretet külön meg kell határozni az ifjúsági foglalkoztatási kezdeményezésre, és az ifjúsági foglalkoztatási kezdeményezésre vonatkozóan meghatározott mérföldkövek és célok teljesítését a prioritási tengely többi részétől külön kell értékelni.”
            
         2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. február 23-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 347., 2013.12.20., 320. o.
   
   
      (2)  A Bizottság 215/2014/EU végrehajtási rendelete (2014. március 7.) az Európai Regionális Fejlesztési Alapra, az Európai Szociális Alapra, a Kohéziós Alapra, az Európai Mezőgazdasági Vidékfejlesztési Alapra és az Európai Tengerügyi és Halászati Alapra vonatkozó közös rendelkezések megállapításáról, az Európai Regionális Fejlesztési Alapra, az Európai Szociális Alapra és a Kohéziós Alapra és az Európai Tengerügyi és Halászati Alapra vonatkozó általános rendelkezések megállapításáról szóló 1303/2013/EU európai parlamenti és tanácsi végrehajtási rendeletre vonatkozó szabályoknak az európai strukturális és beruházási alapokat illetően az éghajlatváltozáshoz való alkalmazkodáshoz nyújtott támogatás módszerei, az eredményességmérési keretben foglalt mérföldkövek és célok meghatározása, valamint a beavatkozási kategóriákra vonatkozó nómenklatúra tekintetében történő megállapításáról (HL L 69., 2014.3.8., 65. o.).